*Foederatio Internationalis* **Una Voce** (lat. "jednim glasom"; iz Predslovlja Rimskog kanona) je međunarodni savez katoličkih laičkih organizacija privrženih Tradicionalnoj latinskoj misi. Obuhvaća organizacije iz skoro 40 država diljem svijeta, uključujući i Hrvatsku.

Povijest
--------

Ugledna norveška psihologinja dr. Borghild Krane uputila je 1964. apel zabrinutim katolicima u kojem je predložila udruženje koje bi se posvetilo očuvanju i obrani liturgijskog nasljeđa Crkve. Kao rezultat njezinih napora između 1964. i 1965. nastalo je nekoliko nacionalnih udruženja. Početkom 1965. u Rimu su se sastali izaslanici šest europskih asocijacija, a Međunarodni savez je i formalno započeo s djelovanjem 8. siječnja 1967. u Zürichu, kada su izaslanici iz 20 udruženja odobrili nacrt statuta i izabrali prvo vijeće. Među poznatijim članovima saveza bili su skladatelji Maurice Duruflé i Olivier Messiaen. Još od svojih početaka, savez je u stalnom kontaktu sa Svetom Stolicom. Prvi predsjednik saveza Una Voce, dr. Eric de Saventhem, uvjerio je 1986. papu Ivana Pavla II. u nužnost sazivanja kardinalskog vijeća koje je istraživalo situaciju vezanu uz slavljenje tradicionalne Mise. Trenutni predsjednik FIUV-a je g. Leo Darroch iz Društva za latinsku misu Engleske i Walesa.

Ciljevi
-------

*Foederatio Internationalis* Una Voce (skraćeno FIUV) je laički pokret, a njegov primarni cilj je omogućavanje slavljenja Tradicionalne latinske mise (prema Misalu bl. Ivana XXIII. iz 1962). Ostali ciljevi uključuju očuvanje i promoviranje uporabe latinskog jezika, gregorijanskog napjeva i sakralne polifonije. Savez ističe kako Drugi vatikanski sabor, premda je dozvolio narodne jezike u liturgiji, nije zabranio latinsku Misu, te da bi se Mise na latinskom i dalje trebale služiti.

Djelovanje
----------

Članovi FIUV-a smatraju da je Tradicionalna misa izravna poveznica s ranom Crkvom, te prepoznaju njezinu vrijednost u prenošenju Božjih otajstava. Neki su kritizirali FIUV zbog navodnog elitizma i stavljanja prevelikog naglaska na osobne pobožnosti. Predstavnik američkih episkopalaca James E. Frazier opisao je savez kao "ultra-konzervativan". Tradicionalistički katolici strogo se pridržavaju pravovjernog katoličkog moralnog nauka o pobačaju, kontracepciji i braku. No, pripadnici FIUV-a odbacuju usporedbe s fundamentalizmom.

FIUV je izrazio veliki optimizam pri izboru kardinala Josepha Ratzingera za papu 2005. Ratzinger je na jednoj konferenciji pohvalio ulogu FIUV-a u podržavanju uporabe Rimskog misala u skladu sa smjernicama koje je odredio Vatikan. Utjecaj ove organizacije u Vatikanu doveo je do autorizacije Tradicionalne latinske mise bez posebnog dopuštenja ili indulta lokalnih biskupa, kao i šire implementacije motuproprija Summorum Pontificum.

FIUV u Hrvatskoj
----------------

Predstavnik saveza Una Voce za Hrvatsku je Društvo za promicanje tradicionalne Mise "Benedictus". Ova udruga građana osnovana je 15. siječnja 2011. a upisana je u registar udruga u veljači iste godine. Društvo Benedictus je član međunarodne udruge FIUV od 11. listopada 2013.

Izvori
------

1. ↑  Noonan, Erica (March 2, 2008). „Latin Mass finds home Traditional service draws the faithful to Newton parish". *Boston Globe*. Pristupljeno 2009-02-25.
2. ↑  Winfield, Nicole (27 May 2007). „Pope overrides objections on traditional Mass". *USA Today*. Pristupljeno 2009-02-25.
3. ↑  „Povijest FIUV-a". Arhivirano iz originala na datum 2013-07-30. Pristupljeno 2014-01-31.
4. 1 2  Horgan, Dennis (15 July 1985). „Latin mass in Niagara seen as sweet vindication". *The Globe and Mail*: str. P11.
5. 1 2  Frazier, James E (2007). *Maurice Duruflé*. Boydell & Brewer. str. 223–4, 331. ISBN 978-1-58046-227-3.
6. ↑  Ferkenhoff, Eric (June 25, 2007). „A Return to the Latin Mass Clashes with congregants may erupt as a growing number of young priests push for a revival of pre-Vatican II customs". *US News & World Report*. Pristupljeno 2009-02-26.
7. ↑  Three Years of Pope Benedict XVII: The Genie is Out of the Bottle... by Ingrid H. Shafer
8. ↑  Bridges and, Amos; Leicht, Linda (April 20, 2005). „Swift pick surprises faithful Local Catholics react with excitement, hope and trepidation after conclusion of conclave.". *Springfield News-Leader*. Arhivirano iz originala na datum 2005-04-20. Pristupljeno 2009-02-25.
9. ↑  Catholic Group Holds Conference To Discuss Developments Under Pope Benedict XVI Arhivirano 2011-07-21 na Wayback Machine-u at PRNewsNow
10. ↑  Allen, John L. (2001). *Pope Benedict XVI: A Biography of Joseph Ratzinger*. Continuum International Publishing Group. str. 72. ISBN 978-0-8264-1361-1.
11. ↑  summorum pontificum
12. ↑  Međunarodni savez Una Voce pozdravlja nove članove

Vanjske poveznice
-----------------

* Međunarodni savez Una Voce
* Društvo za promicanje tradicionalne Mise Benedictus Arhivirano 2013-10-07 na Wayback Machine-u